El Burjassot CB es juga la lluita per l’ascens amb el partit de tornada de quarts de final, a casa
2025-07-24

La família morada del Burjassot CB desitja que, dissabte que ve 25 de maig, el pavelló del Poliesportiu Municipal siga un formiguer d’animadores i animadors. El Sènior masculí del club de bàsquet burjassoter es juga l’ascens a la primera divisió de la lliga EBA en un partit que s’espera d’infart. La trobada, que tindrà lloc a les 20.30 h enfrontarà, en partit de tornada, als de Burjassot contra el Dénia Básquet, després que tots dos equips quedaren empatats a 78, en el partit d’anada disputat a la ciutat alacantina la setmana passada.

Després de superar els octaus de final contra l’Adesavi i de l’anada a Dénia, s’aveïna un partit molt emocionant on no hi ha res decidit però amb l’avantatge per als morats de jugar a casa. El Burjassot CB continua somiant i convida a tots els aficionats i aficionades al bàsquet a acudir al Poliesportiu per a fer costat als xics del Sènior perquè ja se sap que, en estos casos, l’afició és el jugador núm. 6.